**ΤΑΙΝΙΑ ΜΙΚΡΟΥ ΜΗΚΟΥΣ ΜΕ ΤΙΤΛΟ:**

***θα σε βρω ποτέ ;;(!!)***

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

**Πρόσωπα:**

**Σταύρος: 32 ετών**

**Μελίνα : 28 ετών**

**Σύνοψη:**

**Ένας καυγάς που οδήγησε σε ατύχημα.**

**Το ατύχημα θα μπορούσε να είναι η αφορμή για ένα νέο ξεκίνημα.**

**Η Μελίνα με τον Σταύρο προσπαθούν να ξαναβρούν τον έρωτα τους αποφεύγοντας όμως το βασικότερο. Ν’ αντιμετωπίσουν την πραγματικότητα που τους πονάει.**

**Περίληψη:**

**Η Μελίνα είχε ένα ατύχημα με αποτέλεσμα να χρειάζεται πλαστική επέμβαση ένα μικρό μέρος του προσώπου της. Έχει χάσει το δεξί της πόδι από τον μηρό και κάτω, φοράει πλαστικό.**

**Συζεί με τον Σταύρο. Μετά το ατύχημα έχει την ψευδαίσθηση ότι ο Σταύρος έπαψε να την ποθεί, κάτι που την κάνει έντονα ανασφαλή απέναντι του. Ο Σταύρος αντιδρά σε αυτό αλλά δεν μπορεί να το διαχειριστεί με συνέπεια να καυγαδίζουν.**

**Την ημέρα του ατυχήματος ο Σταύρος στον καυγά τους επάνω χτύπησε την Μελίνα. Αν και συνέχισαν να ζουν μαζί ποτέ δεν συγχώρησε ο ένας τον άλλον.**

**Εξωτερικός χώρος/ Νύχτα**

**Βλέπουμε πλάτη την Μελίνα. Περπατάει μέσα σε μια στοά. Ο φακός ακολουθεί τα βήματα της. Ο βηματισμός της έχει μια ελαφριά αστάθεια. Ο φακός κάνει κοντινό στο πρόσωπό της. Τα μαλλιά της είναι σκούρα και μακριά. Το χρώμα του δέρματός της είναι λευκό. Το βλέμμα της έντονο. Η όψη της έχει κάτι το ανικανοποίητο. Δείχνει σκεπτική.**

**Βγαίνει μέσα από την στοά , διασχίζοντας τους δρόμους της νυχτερινής Αθήνας. Φώτα, κόσμος, κίνηση, θόρυβος, αυτοκίνητα, πεζοί, ανοιχτά καφέ. Η Μελίνα ανοίγει την είσοδο μιας παλιάς νεοκλασικής πολυκατοικίας, μπαίνει μέσα και με δυσκολία ανεβαίνει τις σκάλες. Σταματάει και συνεχίζει. Μπαίνει στο ανσασέρ. Βγαίνοντας από το ανσασέρ διασχίζει έναν μακρύ διάδρομο. Σταματάει πάλι για λίγο και συνεχίζει. Μπαίνει στο διαμέρισμα αφήνοντας αδιάφορα την τσάντα της να πέσει στο πάτωμα. Ο χώρος είναι γεμάτος από έργα τέχνης , ελάχιστα έπιπλα και ζεστά χρώματα.**

**Η Μελίνα βλέπει τις μπαλκονόπορτες ορθάνοιχτες, οι κουρτίνες είναι στον αέρα..Ξεκουμπώνει βιαστικά την καμπαρντίνα της, την πετάει στον κόκκινο καναπέ και κλείνει με δύναμη την μπαλκονόπορτα . Ο Σταύρος κοιμάται στον καναπέ χωρίς να ξυπνάει. Μετά από λίγη ώρα η Μελίνα επιστρέφει στο σαλόνι μ ένα μακρύ φόρεμα και μια πετσέτα τυλιγμένη στο κεφάλι της. Την βγάζει, την πετάει στο τραπεζάκι και αρχίζει να χτενίζεται. Ο Σταύρος ανοίγει τα μάτια του και το πρώτο πράγμα που βλέπει είναι η πετσέτα στο τραπεζάκι.**

**Έναρξη διαλόγου:**

**Μελίνα: Δεν σου αρέσω;**

**Σταύρος: Ε;**

**Μελίνα: Τίποτα άστο.**

**Σταύρος: (ψάχνει στον καναπέ το τηλεκοντρόλ, το βρίσκει, και κάνει ζάπινγκ ) Γιατί να μη μου αρέσεις?**

**Μελίνα: (Τινάζει προς τα κάτω τα μαλλιά της, η βαθιά ουλή στο μάγουλο της διακρίνεται πεντακάθαρα, ο Σταύρος την κοιτάζει με ερωτική διάθεση) Ούτε καν με κοιτάζεις.**

**Σταύρος: Ωχ, άρχισες πάλι.. (πετάει απότομα το τηλεκοντρόλ στον καναπέ, κ’ αρχίζει να ξεκαθαρίζει νευρικά κάτι χαρτιά στο χαμηλό τραπεζάκι μπροστά του σκίζοντας τα. Η Μελίνα σηκώνει απότομα το κεφάλι της προλαβαίνοντας τον)**

**Μελίνα: Είσαι καλά; Με ρώτησες;(ψάχνει τα χαρτιά) Γαμώτο που είναι το τηλέφωνο του Καλέτση;**

**Σταύρος: Ποιανού?**

**Μελίνα: Όχι ρε γαμώτο..**

**Σταύρος: (Ανάβει με νεύρα τσιγάρο) Να τα έβαζες στο συρτάρι σου.**

**Μελίνα: Είσαι …αναίσθητος;**

**Σταύρος:(Καπνίζει νευρικά ) Που κολλάει αυτό τώρα..**

**Μελίνα: Καλά, δεν τρώγεσαι με τίποτα..(Τον μιμείται) «Να τα έβαζες στο συρτάρι σου»**

**Σταύρος: (Σβήνει το τσιγάρο)Αφού δεν τακτοποιείς ρε συ Μελίνα.. (Παύση) Πότε θα δεις τον γιατρό;(Παύση) Μελίνα;**

**Μελίνα: (Κοφτή) Δεν θα τον δω. Μια χαρά είμαι και με τις ουλές.**

**Σ’ όποιον αρέσουμε…**

**Σταύρος: Εσύ θες πλαστική στο μυαλό σου, όχι στο πρόσωπο..**

**Μελίνα: Κόφτο έτσι;**

**Σταύρος: Την αλήθεια λέω.. Το μυαλό σου θέλει άλλαγμα..(τα γλυκά χαρακτηριστικά του προσώπου του αγριεύουν) Τι με κοιτάς; Εσύ τα οδήγησες εκεί τα πράγματα.. Τι με κοιτάς!**

**Μελίνα: Και συ; Τι έκανες; Τίποτα!**

**Σταύρος: Που το πας ρε Μελίνα;**

**Μελίνα: Παράταμε.**

**Σταύρος: (κουνάει το κεφάλι του) Ξεροκέφαλη που είσαι…**

**Μελίνα: Είπες κάτι;**

**Σταύρος: (Ανάβει τσιγάρο) Θ΄ ανοίξω τα παράθυρα σκάσαμε..**

**Μελίνα: Όχι φυσάει πολύ..**

**(Ο Σταύρος πάει να τ ανοίξει, η Μελίνα μπαίνει εμπόδιο)**

**Μελίνα: Θα πιεις κάτι;**

**( Ο Σταύρος συνεπαρμένος από την ομορφιά της Μελίνας, σηκώνει το φόρεμα της και της χαϊδεύει το ψεύτικο πόδι. Την φιλάει με μανία. Η Μελίνα φανερά ενοχλημένη αποτραβιέται).**

**Σταύρος:(Αντιδρά) Γιατί ρε πούστη μου δεν μ’ αφήνεις ποτέ να σ’ αγγίξω εκεί;**

**Μελίνα: Ακόμη να καταλάβεις..**

**Σταύρος: Να καταλάβω τι..**

**Μελίνα: Κοίτα Σταύρο. Ας μη με είχες χτυπήσει εκείνο το βράδυ να..**

**Σταύρος: (Την διακόπτει) Σταμάτα..**

**Μελίνα: Μη μου φωνάζεις έτσι;**

**Σταύρος: Τι να θυμηθώ τα λόγια σου ή που έφυγες σαν την τρελή; Τι απ’ τα δυο ε;**

**Μελίνα: (Έντονα) Εγώ σκοτώθηκα, όχι εσύ..**

**(Παύση. Ο Σταύρος παραδίνεται. Δένει κοτσίδα τα μακριά του μαλλιά στέκεται όρθιος και κοιτάζει βουρκωμένος την τηλεόραση με σταυρωμένα τα χέρια)**

**Μελίνα: (Αμήχανα) Θα πιεις κάτι;( Ο Σταύρος εκπνέει δυνατά)**

**Θέλεις να πιεις κάτι;**

**Σταύρος: Βότκα. Σκέτη.**

**(Η Μελίνα του προσφέρει το ποτό του, ο Σταύρος πίνει μια γουλιά κ’ κάθεται στον καναπέ. Ακουμπάει το ποτό πάνω στο στήθος του και με κλειστά τα μάτια γέρνει το κεφάλι του πίσω. Η Μελίνα ανοίγει το σεσουάρ και στεγνώνει τα μαλλιά της)**

**Σταύρος: Κλείσε αυτή την μαλακία, προσπαθώ να ηρεμίσω.**

**Μελίνα: Να μιλάς καλύτερα.**

**Σταύρος: Κλείσε ρε αγάπη μου το σεσουάρ.. Εδώ πρέπει να τα στεγνώσεις;**

**Μελίνα: Σε λίγο, να τελειώσω..**

**(Ο Σταύρος σηκώνεται και τραβάει με δύναμη το καλώδιο)**

**Μελίνα: Είσαι…**

**Σταύρος: Αναίσθητος?**

**Μελίνα: Πως γίνεται..**

**Σταύρος: Να μην τρώγομαι με τίποτα?**

**Μελίνα: Ξέρω γιατί φέρεσαι έτσι.. Δεν πήρες αγάπη..**

**Σταύρος: (Σοκάρετε) Έλα, ενώ εσύ που πήρες σε είδαμε ….**

**Μελίνα: Για σένα μιλάμε…**

**Σταύρος: Πότε θα σταματήσεις να μου χτυπάς εκείνη τη νύχτα; Σου μιλάω… που πας; (Την αρπάζει από το μπράτσο κ’ της ακινητοποιεί τα χέρια).**

**Μελίνα: Θέλω να φύγω.. Άσε με.(τραβιέται) Σε μισώ..Μου έχεις καταστρέψει τη ζωή (Μη μπορώντας ν’ αντιδράσει με τα χέρια τον φτύνει). Άσε με σου λέω, με πονάς..**

**Σταύρος: (Με ένταση) Εσύ με πονάς..**

**(Κοιτάζονται. Παύση. Η μπαλκονόπορτα ανοίγει με την δύναμη του αέρα. Σπάει ένα γυάλινο αντικείμενο. Ο Σταύρος αφήνει τα χέρια της, η Μελίνα δακρύζει. Μένουν ακίνητοι να κοιτάζονται. Ο Σταύρος σκύβει και την φιλάει.)**

**Μελίνα: Φοβάμαι Σταύρο.**

**Σταύρος: Είσαι πανέμορφη.**

**Μελίνα: Αλήθεια;**

**Σταύρος: Μη φύγεις πάλι..**

**( Παύση. Ο Σταύρος την αγκαλιάζει)**

**Τέλος διαλόγου.**